<classify> SERIKALI imepiga marufuku uchimbaji mchanga, kilimo na ujenzi wa makazi katika vyanzo vya maji ili kukabiliana na uharibifu wa kingo za mito na kusababisha mafuriko ya mara kwa mara Tegeta, Bunju na maeneo mengine ya mkoa wa Dar es Salaam.Ofisa wa Maji Bonde la Wami Ruvu Simon Ngonyani ameyasema hayo leo wakati yenye viongozi wengine walipotembelea Bonde la Mto Tegeta ambako baadhi ya nyumba za wananchi zinasombwa na maji kipindi hiki cha mvua.Katika ziara hiyo Ngonyani ameshuhudia shughuli za kibinadamu kando ya bonde hilo zikiwa zinaendelea.Amesema wakati umefika sasa kwa wananchi kuacha tabia ya kujenga nyumba kwenye mito na mabondeni, kwani kuna uwezekano mkubwa wa maji kuama na kuharibu makazi ya watu.Tunaomba wananchi mtusaidie muache kukaa kwenye mabonde na mito, mkiona eneo la bonde msiweke makazi kwani hiyo itasaidia nyumba kutoondoka na maji, amesema.Amesema kwa sasa sheria inaelekeza watu kujenga nyumba mita 60 kutoka katika chanzo cha maji ikiwemo mto ila changamoto iliyopo wapo waliojenga mita 60 ila mvua zilivyokuja mto umehama umefuata nyumba zao kwa kile alichoeleza kinasababishwa na wachimbaji mchango wadogo.Ninawasimamisha wachimba mchanga wadogo wadogo msitoe michanga katika mito kutokana na uwepo wa changamoto ya nyumba za wananchi wanaokaa kando kando ya mito kuondoka na maji, alipiga marufuku hiyo na kuongezaTuliwasimamisha wachimba mchanga wote ikiwemo hawa wachimba mchanga wadogo wadogo, tumefanya hivi kwa sababu tunataka kuratibu zoezi hili vizuri kwani tusipofanya hivyo nyumba zote zilizopo pembezoni na ambazo zipo mbali kidogo zitabomoka na wananchi watakosa makazi, amesisitiza.Mkuu wa Wilaya ya Kinondoni Daniel Chongolo amesema mito iliyopo katika wilaya hiyo inakabiliwa na changamoto nyingi ikiwemo ya wananchi kufanya shughuli za kibinadamu.Akizungumzia kuhusu zuio la uchimbaji mchanga katika Mto Tegeta, amesema mito mingi inapita katikati ya makazi ya binadamu hivyo wao viongozi wanadhamana ya kuhakikisha wanalinda haki za wananchi wote ikiwamo wanaotaka kuchimba mchanga na wakazi wa pembezoni mwa mto.Tunayo makundi mawili hapa ya wachimba mchanga wanaotumia mashine na wadogo wadogo ambao wanatumia chepe wote hawa katika uchimbaji wao wanafanya uharibifu, hivyo tukaamua kusimamisha zoezi la uchimbaji mchanga...Tulifanya hivyo ili tufanye marekebisho ya mto kwa kupanda magugu, mianzi na miti itakayozuia mmonyoko wa udongo na kisha turatibu utaratibu wa watu kuchimba mchanga ili kuondosha athari kwani mchanga ukiwa mwingi ni tatizo kutokana na kwamba unapandisha kina cha maji juu. Wakati tunafanya haya tulilazimika kusimamisha shughuli zote katika mto na tunafanya tathimini na kujua athari, amesema  <topic>: kitaifa 